সরিষার ক্ষেতের পাশে এসে, হঠাৎ আদর থমকে দাঁড়ায়। দেখে মেঠোপথের পাশে ফসলের মাঠে সরিষার ফুল। ক্ষেতের পরে ক্ষেতে সরিষার ফুল। মাঝে মাঝে কুসুম ও সূর্যমুখী ফুলের ক্ষেত আছে। চপল বাতাসে ফুলগুলো দুলছে। দূর থেকে দেখে মনে হচ্ছে হলুদ পরীদল দুলে দুলে নাচছে। পৌষের রবি শস্যের মাঠ আদরের কাছে চমৎকার লাগছে। সে ফুলের বুকে অগণিত লাল ফড়িং, মৌমাছি আর প্রজাপতি বসে আছে। আবার কিছু কিছু উড়ে উড়ে বেড়াচ্ছে। আদরের কাছে মনে হচ্ছে আজকের ফসলের মাঠ যেন ফুল পরীদের দেশ।